[pic] | KOMISIJA EVROPSKIH SKUPNOSTI |

Bruselj, 20.3.2006

COM(2006) 131 konč.

2003/0175 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe ES o spremembah skupnega stališča Sveta, ki jih je predložil Evropski parlament, glede predloga

DIREKTIVE EVROPSKEGA PARLAMENTA IN SVETA o spremembi Direktive 1999/62/ES o cestnih pristojbinah za uporabo določene infrastrukture za težka tovorna vozila

O SPREMEMBAH PREDLOGA KOMISIJE v skladu s členom 250(2) Pogodbe ES

2003/0175 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe ES o spremembah skupnega stališča Sveta, ki jih je predložil Evropski parlament, glede predloga

DIREKTIVE EVROPSKEGA PARLAMENTA IN SVETA o spremembi Direktive 1999/62/ES o cestnih pristojbinah za uporabo določene infrastrukture za težka tovorna vozila

1. UVOD

Točka (c) tretjega pododstavka člena 251(2) Pogodbe ES zahteva, da Komisija predloži mnenje o spremembah, ki jih je predložil Evropski parlament ob drugi obravnavi. Komisija daje naslednje mnenje o spremembah, ki jih je predlagal Parlament.

2. OZADJE

Datum predložitve predloga EP in Svetu(dokument COM(2003) 448 konč. – C5-0351/2003 – 2003/0175(COD): | 28. julij 2003 |

Datum mnenja Evropskega ekonomsko-socialnega odbora: | 3. junij 2004 |

Datum mnenja Evropskega parlamenta, prva obravnava: | 20. april 2004 |

Datum sprejetja skupnega stališča s kvalificirano večino: | 6. september 2005 |

Datum mnenja Evropskega parlamenta, druga obravnava | 15. december 2005 |

3. NAMEN PREDOLGA

V skladu z Belo knjigo o evropski prometni politiki za leto 2010[1] in na zahtevo Evropskega sveta iz decembra 2002 in marca 2003 je Komisija predlagala spremenjeno različico Direktive 1999/62 o cestnih pristojbinah za težka tovorna vozila. Ta predlog je v skladu s politiko Komisije o pristojbinah za uporabo prometne infrastrukture, ki si prizadeva razviti usklajen pristop Skupnosti do dajatev pri vseh vrstah prevoza. Podlaga za prevozne pristojbine morajo biti stroški, ki jih prevoz trenutno povzroča uporabnikom, davkoplačevalcem in družbi na splošno.

Direktiva 1999/62/ES določa veljavni okvir za cestne pristojbine za težka tovorna vozila. Ker pa se države članice nagibajo k oddaljevanju od ureditev s pristojbinami (vinjete) in približevanju ureditvam s cestninami, potrebuje Direktiva posodobitev, da pripravi in razjasni podlago za cestnine in zagotovi, da se trenutna razdrobljenost cestnih pristojbin in ureditev s cestninami razvija pregledno in usklajeno. Poleg tega obstaja potreba po prilagoditvi okvira za cestne pristojbine, da bi se povečal obseg zbiranja sredstev za naložbe v novo prometno infrastrukturo.

Predlog Komisije za posodobitev Direktive 1999/62/ES obravnava naslednje cilje. Da bi se izboljšala in harmonizirala podlaga za pobiranje cestnin:

- določa stroškovno podlago za ureditve s cestninami, ki vključujejo stroške gradnje, obratovanja, ohranjanja in razvoja omrežja in nepokrite stroške nesreč;

- izboljšuje področje uporabe za razlikovanje cestnin in določa metodologijo za pregledno ocenjevanje stroškov,

- razširja področje uporabe Direktive na več gospodarskih vozil (od 3,5 ton) in več cest (vseevropsko cestno omrežje in nadomestne ceste).

Da bi pomagal izpolniti finančne potrebe prometne infrastrukture:

- povezuje cestnine s stroški vzdrževanja in razvoja infrastrukture;

- zahteva porabo prihodkov za vzdrževanje in razvoj prometne infrastrukture;

- dovoljuje pribitke k cestninam, katerih prihodki morajo biti porabljeni za naložbe v nadomestno infrastrukturo v istem koridorju vseevropskega omrežja.

4. MNENJE KOMISIJE O SPREMEMBAH, KI JIH JE SPREJEL PARLAMENT

Komisija lahko sprejme vse spremembe, ki jih je sprejel Evropski parlament v drugi obravnavi. Te so rezultat kompromisnega svežnja, dogovorjenega med Evropskim parlamentom in Svetom zaradi sprejetja Direktive v drugi obravnavi. Te spremembe dajejo prednost pristopu iz predloga Komisije in obravnavajo pomisleke Komisije o geografskem območju uporabe in zunanjih stroških.

Spremembe geografskega območja uporabe (43, 44, 51, 52, 53, 54) : Te spremembe vzpostavljajo pravila za obravnavo različnih vrst cest v direktivi. Za vseevropska omrežja veljajo pravila direktive; države članice morajo obvestiti Komisijo o cestninah na drugih glavnih cestah; za stranske ceste ne velja nobeno pravilo v direktivi.

Spremembe o zunanjih stroških (37, 41, 42, 49, 50) : te spremembe izražajo stališča glede pomena vračunavanja zunanjih stroškov in zahtevajo, da Komisija v roku dveh let od začetka veljavnosti direktive izdela model in presojo vpliva vračunavanja zunanjih stroškov.

Sprememba 32 o razlikovanju cestnin : ta sprememba dovoljuje razlikovanje cestnin glede na emisije NOx in PM in z letom 2010 vzpostavlja obvezno razlikovanje cestnin glede na emisije.

Spremembe glede vrste vozila (39, 40, 55) : Te spremembe odpravljajo izraz „težka“ v težkih tovornih vozilih, ker se je področje uporabe direktive spremenilo in vključuje vozila med 3,5 in 12 t in ne zgolj taka nad 12 t, kakor določa Direktiva 1999/62.

Spremembe glede dajatev za mestni promet (33, 35) : te spremembe pojasnjujejo, da za regulatorne dajatve na mestnih področjih ne velja nobeno pravilo v direktivi in lahko tako države članice prosto pobirajo take dajatve v skladu s pravili Pogodbe.

Druge spremembe (34, 36, 38, 45, 46, 47, 48) : v manjši meri spreminjajo druge dele besedila, ki obravnavajo povračila, namenska sredstva, najvišje postavke evrovinjete in nediskriminacijo.

Sklenitev kompromisnega svežnja je olajšala izjava, ki jo je Komisija dala na plenarnem zasedanju Evropskega parlamenta decembra 2005 (glej Prilogo).

5. SKLEP

V skladu s členom 250(2) Pogodbe ES Komisija spremeni svoj predlog, kot je navedeno zgoraj.

Priloga: Izjava Komisije na plenarnem zasedanju Parlamenta z dne 13. decembra 2005

VRAČUNAVANJE ZUNANJIH STROŠKOV

Izjava komisarja Barrota

V zvezi z analizo vračunavanja zunanjih stroškov lahko z veseljem povem , da lahko modele in presoje vpliva, ki jih zahteva Parlament, Komisija pripravi in objavi v naslednjih dveh letih. Na podlagi tega bo Komisija lahko ocenila potrebo po nadaljnjem ukrepanju v zvezi z zadevo.

[1] COM(2001) 370, 12.9.2001.